शायद नियति में था ऐसा होना। वैसे चुनावी राजनीति में मेरी दिलचस्पी नहीं थी। कॉलेज लाइफ में राजनीति में रहे लेकिन चुनाव दूसरों को लड़वाया। संघ का कार्यकर्ता होने के नाते विचारधारा से तो शुरू से ही जुड़ा था। 1993 में यूपी चुनाव के समय प्रस्ताव आया कि आप चुनाव लड़ लीजिए। लेकिन चुनाव लड़ने में मेरी कोई रुचि नहीं थी। इस बीच संगठन का काम करता रहा। 2000 में जब उत्तराखंड बना तब भी संगठन का काम कर रहे थे। उस समय नरेन्द्र भाई मोदी हमारे प्रभारी थे, मैं प्रदेश का संगठन मंत्री था। उस समय एक बार फिर मेरे सामने प्रस्ताव आया कि आप सीधे तौर पर राजनीति में आइए। मैंने नरेन्द्र भाई से पूछा कि क्या करना चाहिए। सच्चाई यह है कि उस समय मैं पार्टी का सदस्य भी नहीं था, जबकि 10 साल से संगठन का काम कर रहा था। नरेन्द्र भाई ने कहा कि पहला काम यह करो कि पार्टी के मेंबर बनो और संगठन के लोगों की इच्छा है तो चुनाव लड़ लेना चाहिए। इसके बाद कुशाभाऊ ठाकरे ने तो मुझे 2002 में चुनाव लड़ने का आदेश ही दे दिया। इस तरह चुनावी राजनीति में मेरा प्रवेश हुआ। उस समय पार्टी के 19 विधायकों में से एक मैं भी था।